Sophie Hæstorp Andersen (S), 2003-02-28:
Jeg kan ikke dy mig for med det samme at sige, at jeg har ikke i mit liv mødt én eneste tidligere stofmisbruger, der sagde, at sundhedsrum var af det dårlige.
Jeg har mødt en diskussion omkring lægeordineret heroin, men aldrig om sundhedsrum eller retten til fixerum.
Men fred være med det
, vi omgås forskellige mennesker.
Når vi her i Folketinget diskuterer narkotikapolitik, er der heldigvis en bred enighed om, at vi skal hjælpe narkomanerne, og vi ved godt, at vi kun kan bekæmpe narkotikaens uvæsen, hvis der både er en politimæssig indsats og en social indsats.
Det er glædeligt, at regeringen også har vist vilje til at hjælpe stofmisbrugere ved at indføre en behandlingsgaranti, som hele Folketinget i øvrigt bakkede op om.
Stofmisbrugere har været en del af gadebilledet i mere end 30 år.
De er en meget forskelligartet gruppe, og de har mange forskellige problemer ud over deres stofmisbrug.
Nogle kan komme ud af deres misbrug med et behandlingstilbud, andre har så mange psykiske skader på grund af et liv med omsorgssvigt, at det hidtil ikke er lykkedes dem at blive i en behandling og f.eks. blive stoffri.
Nogle har det nogenlunde, hvis man kan sige det sådan, når man er stofmisbruger, andre er så ødelagte af stoffer, fixeskader og mange års hårdt liv på gaden, at de nærmest ikke har overskud til at undersøge, hvordan de kan komme videre i deres liv.
Andre kan ikke overskue, hvordan de skaffer penge til næste fix, og slet ikke, hvordan de finder et sted at sove.
Det er de her sidste mennesker, Socialdemokraterne ønsker at hjælpe ved at tillade et forsøg med etablering af sundhedsrum i de byer og amter i Danmark, der måtte ønske det.
Det ville være nemt at læne sig tilbage og blot tale behandling, men vi politikere må vågne op af vores dogmatiske slummer og erkende, at der er brug for meget mere end det.
Hvert år dør mellem 250 og 300 stofmisbrugere af deres misbrug, og det tal er desværre ikke faldet, i takt med at der over de seneste par år er blevet oprettet flere behandlingspladser, fokuseret mere på kvaliteten i behandlingen, og at der er etableret flere opsøgende tilbud til narkomaner på gaden i form af gadesygeplejersker og uddeling af gratis sprøjter.
Alligevel er faktum, at i 2001 døde 258 narkomaner, og det var en stigning i forhold til året før.
Det eneste, vi kan tilbyde dem i dag, er en ren kanyle, end ikke rent vand til at opløse deres stoffer i kan det blive til med det resultat, at mange bruger vandpytter, eller hvad de nu har adgang til.
Det beskidte vand giver naturligvis infektioner, og når stofmisbrugerne samtidig fixer i baggårde, på gaden eller i trappeopgange, hvor de konstant er bange for at blive forstyrret af politiet eller andre stofmisbrugere på jagt efter stoffer, er der en kæmpe risiko for, at de sjusker og skader sig selv.
Hvis vi i stedet vælger at legalisere et forsøg med sundhedsrum i en periode, kan vi bevise, at disse mennesker rent faktisk kan hjælpes, som det er set i andre lande i Europa og i Australien.
Der er mindst 45 sundhedsrum i funktion i Europa i dag, og erfaringerne har indtil videre været gode.
I Frankfurt faldt antallet af overdoser fra 150 til 30 i løbet af de første 4 år, det er 120 reddede menneskeliv om året.
Et sundhedsrum etableret i sammenhæng med et værested er et sted, hvor stofmisbrugere kunne indtage deres stoffer i ro og fred og kunne få det rette udstyr stillet til rådighed. Samtidig kunne man være med til at forebygge mange sygdomme, fixeskader og kroniske sygdomme som hiv og leverbetændelse
, og det er mit vigtigste argument og Socialdemokraternes vigtigste argument for at indføre sundhedsrum, at det redder liv. Men der er også andre gode grunde til at lave forsøg med sundhedsrum.
Et sundhedsrum vil kunne være et sted, hvor stofmisbrugere kunne søge den hjælp, de har behov for.
Der kan være sygeplejersker til stede, der kan hjælpe dem med de skavanker, de normalt ikke får behandlet, og der kan være socialrådgivere med særlig viden om behandling af og hjælp til narkomaner, og som kan hjælpe dem videre til en behandling, når de er motiveret for det.
Sundhedsrum er ikke et alternativ til de behandlingstilbud, der allerede eksisterer, det er et supplement, et nødvendigt supplement, hvorfor Socialdemokraterne har valgt at fremsætte dette beslutningsforslag, vi behandler i salen i dag, og som støttes af en lang række andre partier.
Tak for ordet.